**UPUTSTVO**

**O OTVARANJU POSEBNIH NAMJENSKIH TRANSAKCIJSKIH RAČUNA, NAČINU PLANIRANJA, PRIKUPLJANJA, EVIDENTIRANJA I RASPOLAGANJA SREDSTVIMA SA POSEBNIH NAMJENSKIH TRANSAKCIJSKIH RAČUNA OTVORENIH KAO PODRAČUNA U OKVIRU JEDINSTVENOG RAČUNA TREZORA**

**("Službene novine Federacije BiH", br. 44/17 i 22/20)**

**-Neslužbeni prečišćeni tekst*-***

**I. OPĆE ODREDBE**

1. Ovim Uputstvom uređuje se način otvaranja posebnih namjenskih transakcijskih računa, način planiranja, prikupljanja, evidentiranja i raspolaganja sredstvima sa posebnih namjenskih transakcijskih računa otvorenih kao podračuna u okviru Jedinstvenog računa Trezora (u daljem tekstu: JRT), kao i način plaćanja transakcija sa ovih podračuna.

Odredbe ovog Uputstva odnose se na korisnike budžeta Federacije Bosne i Hercegovine (u daljem tekstu: korisnici budžeta) i na Federalno ministarstvo finansija - Federalno ministarstvo financija (u daljem tekstu: Ministarstvo).

**II. OTVARANJE POSEBNIH NAMJENSKIH TRANSAKCIJSKIH RAČUNA - PODRAČUNA**

2. Posebni namjenski transakcijski računi kao podračuni u okviru JRT (u daljem tekstu: podračuni) mogu biti otvoreni na osnovu akta Vlade Federacije BiH i na osnovu pismenog zahtjeva korisnika budžeta.

Akt Vlade Federacije BiH mora biti objavljen u "Službenim novinama Federacije BiH" i služi kao temelj Ministarstvu za sklapanje ugovora o otvaranju podračuna u poslovnim bankama.

Na zahtjev korisnika budžeta, Ministarstvo će otvoriti podračun za donacije. Uz zahtjev, korisnik budžeta dužan je podnijeti kompletnu odgovarajuću dokumentaciju (ugovor, sporazum, memorandum i sl.) o finansiranju tog projekta sa donatorom. Priložena dokumentacija dostavlja se Ministarstvu u jednom primjerku i ista mora biti napisana na jednom od službenih jezika Bosne i Hercegovine.

3. Ministarstvo zaključuje ugovor sa bankom o otvaranju podračuna u okviru JRT. Ugovorom se reguliše obaveza banke da dostavlja izvode korisniku budžeta - imaocu računa (za potrebe praćenja transakcija i planiranja, odnosno podnošenja zahtjeva za odobrenje sredstava u operativnom budžetu) i Ministarstvu - Sektoru za trezor.

4. Sektor za trezor vrši pripremne radnje koje se sastoje u prijemu zahtjeva, provjeri zakonitosti i opravdanosti otvaranja podračuna, pripremi ugovora sa bankama i druge radnje na osnovu kojih daje prijedlog federalnom ministru finansija za otvaranje podračuna.

Ugovor iz tačke 3. ovog Uputstva potpisuje federalni ministar finansija.

Nakon potpisivanja ugovora iz stava (2) ove tačke Trezor vrši unos otvorenih podračuna u bazu podataka dobavljača i vodi evidenciju o otvorenim podračunima.

5. Na pismeni zahtjev korisnika budžeta, Ministarstvo podnosi zahtjev banci za zatvaranje podračuna.

**III. PLANIRANJE NAMJENSKIH SREDSTAVA**

6. Korisnici budžeta, kojima je Ministarstvo otvorilo podračun, u skladu sa tačkom 2. ovog Uputstva, dužni su u svom budžetu planirati prihode i rashode, odnosno primitke i izdatke za podračune, svake godine za narednu fiskalnu godinu, s tim da ukupni rashodi (izdaci) moraju biti jednaki ukupnim prihodima (primicima) koji se odnose na jednu fiskalnu godinu.

7. Plan prihoda i rashoda za podračun je sastavni dio ukupnog godišnjeg budžeta korisnika budžeta.

Korisnici budžeta dostavljaju Ministarstvu - Sektoru za budžet ukupan godišnji budžet, koji sadrži i odvojeno budžet za podračun.

8. Korisnici budžeta koji ostvare neplanirani prihod (prihod od donacija) u tekućoj fiskalnoj godini, obavezni su podnijeti pismeni zahtjev i dokaz o izvršenoj uplati donacije (izvod banke) Ministarstvu - Sektoru za budžet za povećanje njihovog plana, odnosno uključivanje sredstava po osnovu donacija u tekući budžet kako bi ista bila raspoloživa, u skladu sa odredbama zakona kojim se uređuje izvršavanje budžeta Federacije Bosne i Hercegovine.

**IV. NAČIN PRIKUPLJANJA I EVIDENTIRANJA UPLAĆENIH NAMJENSKIH SREDSTAVA**

9. Prihodi po osnovu namjenskih sredstava uplaćuju se na depozitni račun Budžeta Federacije BiH, u skladu sa propisom kojim se uređuje način uplate javnih prihoda budžeta i vanbudžetskih fondova na teritoriji Federacije Bosne i Hercegovine.

10. Neplanirane donacije u budžetu Federacije BiH uplaćuju se na depozitni račun budžeta Federacije BiH sa oznakom vrste prihoda:

- 722 751 - Primljene namjenske donacije neplanirane u budžetu

Planirane donacije u budžetu Federacije BiH uplaćuju se na depozitni račun budžeta Federacije BiH sa oznakom vrste prihoda:

- 733111 - Donacije od domaćih fizičkih lica

- 733112 - Donacije od domaćih pravnih lica

- 733121 - Donacije od stranih fizičkih lica

- 733122 - Donacije od stranih pravnih lica.

Elementi naloga za uplatu donacije su:

- Naziv i adresa uplatioca

- Svrha uplate: Donacija za (Naziv korisnika budžeta i naziv projekta),

- Primalac: Federalno ministarstvo finansija - financija

- Račun pošiljaoca: Transakcijski račun uplatioca

- Račun primaoca: Depozitni račun Budžeta FBiH

- Iznos donacije u KM:

- Identifikacioni broj uplatioca:

- Vrsta prihoda: Vrsta prihoda iz člana 10. ovog uputstva

- Općina: Šifra općine na kojoj je sjedište uplatioca

- Budžetska organizacija: Organizacioni kod korisnika budžeta za koga se uplaćuje donacija: 7 cifara

- Poziv na broj: Matični broj posebnog namjenskog transakcijskog računa koji dodjeljuje banka na zahtjev Ministarstva (CORE BROJ)

Odgovorna osoba korisnika budžeta dužna je da pismeno upozna uplatioca, donatora o tačnom sadržaju naloga za uplatu donacije.

10a. Iznimno od procedure previđene u čl. 10 ovog Uputstva, Vlada može odlukom propisati da se uplate mogu vršiti direktno na podračun.

11. Prilikom knjiženja izvoda depozitnog računa budžeta Federacije BiH u Trezoru obavezno je, uz podatak o prihodovnom kontu, unijeti kod projekta po nazivu podračuna.

**V. NAČIN RASPOLAGANJA NAMJENSKIM SREDSTVIMA**

12. Korisnici budžeta kojima su otvoreni podračuni unose transakcije rashoda - izdataka, putem modula AP, uz obavezan unos izvora sredstava/fond i koda projekta po nazivu podračuna.

Za namjensko trošenje sredstava sa podračuna odgovoran je rukovodilac korisnika budžeta.

13. Ministarstvo - Sektor za trezor, unosom posebne grupe za plaćanje otvorene za svaki podračun posebno, odmah vrši plaćanje svih obaveza, s obzirom da je svaki rashod - izdatak pokriven primljenim i u Glavnoj knjizi evidentiranim novčanim sredstvima.

14. Naloge za plaćanje obaveza sa podračuna, potpisivat će potpisnici određeni odlukom Vlade Federacije Bosne i Hercegovine.

15. Korisnici budžeta kojima su otvoreni podračuni, obavezni su sačinjavati periodične i godišnje izvještaje o namjenskom utrošku sredstava i dostavljati ih Ministarstvu - Sektoru za budžet.

16. Organizacioni dio za informatičku podršku u Ministarstvu izvršit će doradu izvještaja u aplikaciji za potrebe korisnika budžeta koji imaju otvorene podračune.

17. Za preostali iznos neiskorištenih sredstava na podračunima (stanje na izvodu na dan 31.12. umanjeno za iznos stvorenih, a neizmirenih obaveza) na kraju fiskalne godine, a prije izrade godišnjeg obračuna, korisnici budžeta vrše preknjiženja (prijenos) sredstava na vremenska razgraničenja.

Knjiženje se vrši u modulu Glavne knjige Trezora, odobrenjem odgovarajućeg konta glavne grupe 391100 - Razgraničeni prihodi (uz obavezan unos izvora sredstava/fond i kod projekta po nazivu podračuna) i odobrenjem odgovarajućeg konta grupe 7, sa predznakom (-) minus, uz obavezan unos koda projekta po nazivu podračuna.

18. Razgraničeni namjenski prihodi iz prethodne godine, koji nisu planirani u budžetu, se na zahtjev korisnika budžeta, odlukom Vlade Federacije BiH, stavljaju korisniku budžeta na raspolaganje, odobravanjem povećanja prihoda i rashoda u tekućem budžetu.

19. Razgraničene prihode iz tač. 17. i 18. ovog Uputstva korisnici budžeta preknjižavaju sa konta vremenskih razgraničenja na odgovarajući konto grupe 7, do visine odobrenih rashoda.

20. Kamate po osnovu depozita na podračunima pripisuju se svakom podračunu kojem pripadaju i iste se evidentiraju kao prihod u Glavnoj knjizi Trezora uz obavezan unos koda projekta po nazivu podračuna.

**VI. ZAVRŠNE ODREDBE**

21. Danom stupanja na snagu ovog Uputstva prestaje da važi Uputstvo o otvaranju posebnih namjenskih transakcijskih računa, načinu planiranja, prikupljanja, evidentiranja i raspolaganja sredstvima sa posebnih namjenskih transakcijskih računa otvorenih kao podračuna u okviru Jedinstvenog računa Trezora ("Službene novine Federacije BiH", br. 94/07, 6/11 i 34/12)

22. Ovo Uputstvo stupa na snagu narednog dana od dana objavljivanja u "Službenim novinama Federacije BiH".